3.  การประกอบธุรกิจของแต่ละสายผลิตภัณฑ์

-   ลักษณะของผลิตภัณฑ์

บริษัทดำเนินธุรกิจผลิตและจำหน่ายอาหารสัตว์น้ำ โดยมีรายละเอียดดังนี้

ผลิตและจำหน่ายอาหารกุ้ง มีผลิตภัณฑ์หลัก 3 ประเภท ได้แก่

1.  อาหารกุ้งกุลาดำ

2.  อาหารกุ้งก้ามกราม

3.  อาหารกุ้งขาวแวนนาไม

ผลิตและจำหน่ายอาหารปลา มีผลิตภัณฑ์หลัก 3 ประเภท ได้แก่

1.  อาหารปลาดุก

2.  อาหารปลานิล

3.  อาหารปลากินพืช

ผลิตภัณฑ์อาหารสัตว์น้ำของบริษัทเป็นผลิตภัณฑ์ที่มีส่วนผสมจากผลิตภัณฑ์ธรรมชาตินำมาปรุงแต่งในรูปของอาหารเม็ด
โดยมีการเพิ่มวิตามินและแร่ธาตุ และผลิตตามขั้นตอนเพื่อออกจำหน่ายแก่เกษตรกร

-   การส่งเสริมการลงทุน

บริษัทฯได้รับสิทธิพิเศษทางภาษีตามพระราชบัญญัติส่งเสริมการลงทุน (พ.ศ. 2520)
โดยการอนุมัติของคณะกรรมการการส่งเสริมการลงทุนตามบัตรส่งเสริมเลขที่ 1169/2539 ลงวันที่
26 กุมภาพันธ์ 2539 ทั้งนี้ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิจากกิจการที่ได้รับการส่งเสริมตามระยะเวลาที่กำหนดแปดปีนับตั้งแต่วันที่เริ่มมีรายได้จากการประกอบกิจการนั้น
ได้รับลดหย่อนภาษีเงินได้นิติบุคคลสำหรับกำไรสุทธิในอัตราร้อยละห้าสิบของอัตราปกติเป็นระยะเวลาห้าปีนับตั้งแต่วันที่พ้นกำหนดระยะเวลาได้รับการยกเว้นภาษีเงินได้นิติบุคคล
และได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้นซึ่งจ่ายจากกำไรของกิจการที่ได้รับการส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล

นอกจากนี้บริษัทย่อยที่ดำเนินกิจการในเวียดนามได้รับสิทธิพิเศษทางภาษีตามใบอนุญาต
(Investment Licenses) เลขที่ 99/GP-KCN-DN ลงวันที่ 26 พฤศจิกายน 2001
ทั้งนี้ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิจากกิจการที่ได้รับการส่งเสริมตามระยะเวลาที่กำหนดสองปี
ซึ่งสิทธิพิเศษดังกล่าวได้ครบกำหนดแล้วในปี 2547

-   การตลาดและการแข่งขัน

ภาพรวมภาวะการแข่งขัน

ตลาดอาหารกุ้ง

ในปี 2547 ปริมาณการเลี้ยงกุ้งผลผลิตโดยรวมคือ กุ้งขาว 240,000 ตัน และกุ้งกุลาดำ 80,000
ตัน หรือรวม 320,000 ตัน คาดการณ์ว่าในปี 2548
ปริมาณการเลี้ยงจะมีเพิ่มมากขึ้นผลผลิตน่าจะอยู่ราว 400,000 ตันหรือเพิ่มขึ้นร้อยละ 25
โดยส่วนใหญ่ของการเพิ่มขึ้นยังคงเป็นการเพิ่มขึ้นของการเลี้ยงกุ้งขาวแวนนาไม

แนวโน้มการแข่งขันในตลาดอาหารกุ้งยังคงรุนแรงและจะทวีความรุนแรงมากขึ้นเนื่องจากแต่ละบริษัทมีกำลังการผลิตเหลือมากกว่าความต้องการของตลาด
นอกจากนี้การเลี้ยงกุ้งกุลาดำซึ่งเป็นจุดเด่นและเป็นตัวทำรายได้กำลังจะหายไปเพราะสายพันธุ์กุ้งและปัญหาการเพาะเลี้ยงที่ไม่ประสบผลสำเร็จ
เกษตรกรจึงหันมาเลี้ยงกุ้งขาวทดแทนในช่วงระยะ 2-3 ปีที่ผ่านมา
ปริมาณการเลี้ยงกุ้งขาวจึงทดแทนปริมาณการเลี้ยงกุ้งกุลาดำเพิ่มขึ้นอย่างรวดเร็ว คาดการณ์ว่าในปี
2548 อัตราส่วนการเลี้ยงกุ้งขาวต่อการเลี้ยงกุ้งกุลาดำจะอยู่ที่ประมาณ 80 : 20

ตลาดอาหารปลา

ในปี 2547 ปริมาณการเลี้ยงปลามีเพิ่มมากขึ้นโดยเฉพาะปลานิลและปลาทับทิม
ซึ่งมีการเลี้ยงกันอย่างแพร่หลายทั่วทุกพื้นที่ของประเทศไทย
อีกทั้งยังมีการส่งเสริมให้มีการเลี้ยงปลาชนิดอื่นๆเป็นเชิงพาณิชย์เพิ่มมากขึ้น เช่น ปลาหมอ ปลาไทย
ปลากด
ปัจจัยที่ส่งผลให้มีการเลี้ยงปลาเพิ่มมากขึ้นเนื่องจากประชาชนหันมาสนใจบริโภคปลาเพิ่มมากขึ้นเนื่องจากค่านิยมในการรักษาสุขภาพ
โดยมีความเข้าใจว่าเนื้อปลาเป็นอาหารโปรตีนคุณภาพสูง อุดมไปด้วย กรดดีเอชเอ โอเมก้า 3
บำรุงสมอง ลดกรดไขมัน ฯลฯ การบริโภคปลาภายในประเทศจึงเพิ่มขึ้นอย่างต่อเนื่อง
จำนวนผลผลิตปลาทั้งหมดยังคงเน้นการบริโภคภายในเป็นหลักมีการแปรรูปส่งออกบ้างเพียงเล็กน้อย
แต่มีแนวโน้มจะมีการแปรรูปส่งออกเพิ่มมากขึ้นโดยมีบริษัทไต้หวันเข้ามาลงทุนสร้างโรงงานแปรรูปเนื้อปลาจำนวนหลายราย

ในด้านการแข่งขันการผลิตอาหารปลาเพื่อสนองความต้องการของผู้เพาะเลี้ยงในระยะเวลาหลายปีที่ผ่านมา
ถึงแม้จะมีการแข่งขันที่สูงขึ้นแต่ยังถือว่าไม่รุนแรงมากนัก
เนื่องจากมีความต้องการและกำลังการผลิตที่ไม่เกินความต้องการ
อย่างไรก็ตามตลาดอาหารปลานับเป็นตลาดที่ดึงดูดใจให้กับผู้ผลิตอาหารปลารายใหม่ ๆ
เข้ามาสู่ตลาดเพื่อขอส่วนแบ่งทางการตลาดและเก็บเกี่ยวผลกำไร

-   ลักษณะการจำหน่าย

บริษัทได้กำหนดนโยบายด้านการขาย คือ จำหน่ายทั้งเงื่อนไขเงินสดและเครดิต
โดยเฉพาะเงื่อนไขเงินสดจะมีการให้ราคาส่วนลดที่จูงใจเป็นพิเศษ

การพิจารณาการให้สินเชื่อลูกค้ารายใหม่จะพิจารณาจากประวัติการชำระเงินของลูกค้าที่ผ่านมาที่มีต่อบริษัทอื่นๆ
ผลประกอบการธุรกิจของลูกค้าทั้งวงการสัตว์น้ำและธุรกิจอื่นๆ
ความน่าเชื่อถือในสังคมธุรกิจการงานและส่วนตัว ความน่าเชื่อถือของการค้ำประกัน
ความเป็นไปได้ของแผนธุรกิจและการลงทุน

สำหรับลูกค้าเก่าจะมีการพิจารณาปรับเพิ่มหรือลดวงเงินสินเชื่อของลูกค้าจากประวัติการชำระเงินเป็นหลัก
นอกจากนี้ยังพิจารณาจากผลประกอบการ ความน่าเชื่อถือของการค้ำประกัน ปริมาณการซื้อ
อายุลูกค้า
นอกจากนี้บริษัทยังมีแผนการประนอมหนี้กับลูกค้าบางรายที่ประสบปัญหาจากภัยธรรมชาติเพื่อช่วยให้ลูกค้าสามารถดำเนินธุรกิจต่อไปได้

-   ช่องทางการจัดจำหน่าย

1.  จำหน่ายผ่านร้านค้าตัวแทนจำหน่ายที่จำหน่ายอาหารสัตว์และผลิตภัณฑ์อื่นๆ
    ซึ่งอาจจะเป็นตัวแทนจำหน่ายผลิตภัณฑ์อาหารสัตว์น้ำของรายเดียว
    ซึ่งกระจายอยู่ทุกเขตทั่วประเทศ (เอเยนต์)

2.  จำหน่ายผ่านร้านค้าตัวแทนจำหน่ายโดยร่วมกับอาหารสัตว์น้ำของบริษัทอื่นๆซึ่งกระจายอยู่ทุกเขตทั่วประเทศ
    (ดีลเลอร์)

3.  จำหน่ายโดยตรงให้กับเกษตรกรที่เป็นเจาของฟาร์ม
    หรือเกษตรกรที่รวมกลุ่มเป็นชมรมหรือสหกรณ์

อย่างไรก็ตามการจัดจำหน่ายทั้งหมดจะดำเนินการโดยผ่านศูนย์คลังสินค้าของบริษัททั้ง 11
สาขาที่กระจายอยู่ทั่วประเทศ

-   กลุ่มลูกค้าเป้าหมาย

กลุ่มลูกค้าจะเน้นที่กลุ่มเกษตรกรผู้เพาะเลี้ยง ตัวแทนจำหน่ายของบริษัท
และเอเย่นต์ขายในแต่ละจังหวัด
โดยบริษัทจะไม่เน้นการขายให้กับลูกค้ารายใดรายหนึ่งเป็นพิเศษเพื่อเป็นการหลีกเลี่ยงการเสียลูกค้า

ปัจจุบันกลุ่มลูกค้าเป้าหมายหลักของบริษัทประกอบด้วย 2 กลุ่ม ได้แก่

1. ตัวแทนขายในแต่ละจังหวัด ร้อยละ 60

2. กลุ่มเกษตรกรผู้เลี้ยงสัตว์น้ำ ร้อยละ 40

-   นโยบายการตั้งราคา

บริษัทมีนโยบายตั้งราคาสินค้าตามตลาดเพื่อมุ่งเน้นการแข่งขัน
ขณะเดียวกันก็ใช้กลยุทธ์ราคาเพื่อเพิ่มส่วนแบ่งตลาดด้วย สำหรับราคาขั้นต้น (หน้าตั๋ว)
จะถูกกำหนดโดยสมาคมผู้ผลิตอาหารสัตว์ไทยโดยพิจารณาจากต้นทุนวัตถุดิบและความเป็นธรรมแก่เกษตรกรด้วย

-   สัดส่วนการจำหน่ายในประเทศและต่างประเทศ

อาหารกุ้งมีสัดส่วนการจำหน่ายในประเทศร้อยละ 71.00, ต่างประเทศร้อยละ 29.00
ส่วนอาหารปลามีสัดส่วนการจำหน่ายในประเทศร้อยละ 99.83, ต่างประเทศร้อยละ 0.17

-   กลยุทธ์การแข่งขัน

บริษัทเน้นทางด้านการผลิตสินค้าที่มีคุณภาพและมาตรฐานตามนโยบายของบริษัท
ผลิตด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
ประกอบกับการตรวจสอบคุณภาพสินค้าทุกขั้นตอน
จึงทำให้สินค้าของบริษัทได้รับการรับรองมาตรฐานคุณภาพระดับโลก เช่น ISO 9001 : 2000,
HACCP, และ GMP รวมทั้งเน้นทางด้านการให้บริการที่คำนึงถึงความสะดวกสบายของลูกค้าเป็นหลัก
โดยบริษัทมีศูนย์การจำหน่ายกระจายทั่วประเทศถึง 11
แห่งซึ่งเป็นจุดศูนย์กลางในการกระจายสินค้าให้กับเกษตรกรทั้งรายใหญ่และรายย่อยได้อย่างทั่วถึง

บริษัทมุ่งมั่นปรับปรุงและพัฒนาสินค้าให้มีคุณภาพตรงความต้องการของลูกค้ามากที่สุดเพื่อสร้างความสำเร็จให้แก่เกษตรกรผู้ใช้และตัวแทนจำหน่ายที่นำสินค้าไปขายให้แก่ลูกค้า
ขณะเดียวกันก็ได้เพิ่มผลิตภัณฑ์ให้หลากหลายเพื่อตอบสนองความต้องการของลูกค้าได้ทุกสถานการณ์โดยคำนึงถึงต้นทุนของเกษตรกรเป็นสิ่งสำคัญที่สุด
ความพอใจของลูกค้าในด้านบริการที่มีต่อเนื่องมาหลายปีทางบริษัทก็ได้รักษาจุดแข็งนี้ไว้

-   การส่งเสริมการขาย

มีกิจกรรมด้านต่างๆ
หลายอย่างที่บริษัทได้จัดขึ้นเพื่อเป็นการส่งเสริมภาพพจน์และเพื่อเพิ่มยอดการขาย

เช่น รายการคูปองชิงโชค รายการท่องเที่ยวโดยตั้งเป้ายอดขายกับลูกค้ารายใหญ่
ร่วมจัดบู้ธแสดงสินค้างานวันกุ้ง โฆษณาและประชาสัมพันธ์ตามสื่อต่างๆ
ปรับปรุงระบบการทำงานของพนักงานขายและเพิ่มแรงจูงใจ
จัดอบรมและพัฒนาความรู้แก่บุคลากรฝ่ายขายเพื่อเพิ่มประสิทธิภาพ

-   การจัดหาผลิตภัณฑ์และการบริการ

บริษัทฯ มีสำนักงานทั้งหมดรวม 3 แห่ง และมีศูนย์การขายอาหาร 11 แห่งดังรายละเอียดต่อไปนี้

1. สำนักงานกรุงเทพฯ

เลขที่ 101/3-4 ถนนนเรศ แขวงสี่พระยา เขตบางรัก จังหวัดกรุงเทพฯ 10500

โทรศัพท์ 0-2266-4725-7, 0-2234-9161 และ 0-2234-9166 โทรสาร 0-2236-7347

2. สำนักงานใหญ่และโรงงานผลิต

เลขที่ 69/5 หมู่ที่ 5 ถนนพระราม 2 (กม.71) ตำบลบางขันแตก อำเภอเมือง
จังหวัดสมุทรสงคราม 75000

โทรศัพท์ 0-3471-5800-4 โทรสาร 0-3471-5805

3. สำนักงานเพชรบุรี และโรงงานผลิต

เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล อำเภอเขาย้อย จังหวัดเพชรบุรี 76000

โทรศัพท์ 0-3244-7681-8 โทรสาร 0-3244-7689

4. ศูนย์การขายอาหาร 11 แห่ง

ภาคกลางและภาคตะวันออก

1.  ศูนย์จันทบุรี โทรศัพท์ และโทรสาร 0-3933-5668

2.  ศูนย์ฉะเชิงเทรา (แปดริ้ว) โทรศัพท์ และ โทรสาร 0-3882-0705

3.  ศูนย์อ่างทอง โทรศัพท์ และ โทรสาร 0-3562-0897

4.  ศูนย์โคราช โทรศัพท์ และ โทรสาร 0-4429-6865

ภาคใต้ฝั่งอ่าวไทย

5.  ศูนย์สุราษฏร์ธานี โทรศัพท์ และ โทรสาร 0-7728-5461

6.  ศูนย์เกาะยอ (สงขลา) โทรศัพท์ และ โทรสาร 0-7433-3111

7.  ศูนย์ชุมพร โทรศัพท์ และ โทรสาร 0-7750-6978

8.  ศูนย์หัวไทร (นครศรีธรรมราช) โทรศัพท์ และ โทรสาร 0-7538-9364

ภาคใต้ฝั่งอันดามัน

9.  ศูนย์ตะกั่วป่า (พังงา) โทรศัพท์ 0-1856-8218

10. ศูนย์กระบี่ โทรศัพท์ และ โทรสาร 0-7569-1783

ภาคเหนือ

11. ศูนย์เชียงใหม่ โทรศัพท์ และโทรสาร 0-5384-4577

-   กำลังการผลิตและปริมาณการผลิต

+----------------------------+-----------+-------------+--------------+
| กำลังการผลิตและปริม           | ปี         | ปี           | ปี            |
| าณการผลิต(ผลิตภัณฑ์อาหารสัตว์น้ำ) |           |             |              |
|                            | 2547      | 2546        | 2545         |
+----------------------------+-----------+-------------+--------------+
| กำลังการผลิตเต็มที่ (ตัน)        | 50,400    | 50,400      | 50,400       |
|                            |           |             |              |
| อาหารกุ้ง                    | 28,000    | 28,000      | 28,000       |
|                            |           |             |              |
| อาหารปลา                   |           |             |              |
+----------------------------+-----------+-------------+--------------+
| ปริมาณการผลิตจริง (ตัน)        | 23,957    | 22,667      | 17,249       |
|                            |           |             |              |
| อาหารกุ้ง                    | 27,437    | 22,371      | 21,810       |
|                            |           |             |              |
| อาหารปลา                   |           |             |              |
+----------------------------+-----------+-------------+--------------+
| การใช้กำลังการผลิต (%)        | 47.53     | 44.97       | 34.22        |
|                            |           |             |              |
| อาหารกุ้ง                    | 97.99     | 79.90       | 77.89        |
|                            |           |             |              |
| อาหารปลา                   |           |             |              |
+----------------------------+-----------+-------------+--------------+
| อัตราเพิ่มของปริมาณการผลิต(%)   | 5.69      | 31.47       | (9.66)       |
|                            |           |             |              |
| อาหารกุ้ง                    | 22.64     | 2.58        | 12.18        |
|                            |           |             |              |
| อาหารปลา                   |           |             |              |
+----------------------------+-----------+-------------+--------------+

หมายเหตุ :- กำลังการผลิตเปรียบเทียบจากเวลาผลิต 24 ชม.

ปริมาณการผลิตเปรียบเทียบจากยอดผลิตอาหารสำเร็จ

-   นโยบายการผลิต

1.  ผลิตสินค้าที่มีคุณภาพและตรงกับความต้องการของลูกค้า

2.  รักษามาตรฐานการผลิตและคุณภาพให้สม่ำเสมอตามนโยบายคุณภาพของบริษัทฯ

3.  คัดเลือกวัตถุดิบที่ใหม่และมีคุณภาพดีเพื่อใช้ผลิตสินค้าให้มีสภาพสดใหม่อยู่เสมอ

4.  ใช้เทคโนโลยีที่ทันสมัยเพื่อพัฒนาระบบการผลิต

5.  ลดปริมาณการสูญเสียในกระบวนการผลิตให้มีน้อยที่สุด

6.  ใช้กำลังการผลิตให้เต็มประสิทธิภาพของเครื่องจักร

7.  ปฏิบัติตามข้อกำหนดของระบบคุณภาพ ISO 9001 : 2000, ระบบ HACCP และระบบGMP

-   ปัจจัยที่ใช้ในการคาดการผลิต

1.  ปริมาณการขายตามความต้องการของลูกค้าในแต่ละเดือน

2.  สภาวะเศรษฐกิจ และปัจจัยต่างๆ รวมทั้งราคาวัตถุดิบที่ส่งผลกระทบต่อต้นทุนการผลิต

3.  กำลังผลิต และประสิทธิภาพของเครื่องจักร

-   วัตถุดิบและผู้จำหน่ายวัตถุดิบ

ในการจัดซื้อวัตถุดิบบริษัทมีนโยบายในการซื้อเพียงพอกับความต้องการใช้เพื่อให้การผลิตเป็นไปอย่างต่อเนื่องและได้รับวัตถุดิบที่มีความสดอยู่เสมอ
รวมทั้งจะต้องซื้อให้ถูกต้องตรงกับลักษณะเฉพาะที่กำหนดโดยผู้ควบคุมสูตรอาหาร
บริษัทจะจัดหาแหล่งวัตถุดิบทั้งภายในประเทศและต่างประเทศรวมถึงมีการจัดซื้อทั้งโดยตรงจากผู้ผลิตและผ่านบริษัทนายหน้าเพื่อให้ได้ราคาที่เหมาะสมเมื่อเปรียบเทียบกับตลาดโดยรวม

ในด้านราคาวัตถุดิบในปีที่ผ่านมา
วัตถุดิบหลายๆตัวทั้งจากการซื้อภายในประเทศและต่างประเทศมีราคาสูงขึ้นอย่างเป็นประวัติการณ์เนื่องจากขาดแคลนวัตถุดิบในการผลิต
และการได้รับผลกระทบจากการขึ้นราคาของค่าระวางเรือและค่าน้ำมันในตลาดโลก
ราคาของวัตถุดิบมักจะถูกกำหนดโดยผู้ผลิตรายใหญ่แต่ราคาก็จะเคลื่อนไหวอยู่ในช่วงแคบและเป็นไปตามอุปสงค์อุปทานของตลาด
ดังนั้นทุกบริษัทก็จะมีต้นทุนในการผลิตในทิศทางเดียวกันยกเว้นวัตถุดิบประเภทปลาป่นคุณภาพดีโปรตีนสูงหรือตับปลาหมึกที่ต้องนำเข้าจากต่างประเทศทุกบริษัทจะมีอิสระในการสั่งซื้อและมีต้นทุนที่แตกต่างกันตามภาวะราคาตลาด
อย่างไรก็ตามบริษัทฯ
พยายามที่จะบริหารต้นทุนการผลิตอาหารสัตว์โดยหาวัตถุดิบอื่นที่มีราคาถูกทดแทนวัตถุดิบที่ราคาแพง
ถึงแม้ไม่สามารถทดแทนได้ทั้งหมดแต่ก็สามารถช่วยลดต้นทุนลงได้บ้างทำให้ราคาขายยังคงสามารถแข่งขันได้ในตลาดอาหารสัตว์น้ำ
วัตถุดิบที่ใช้แทนกันได้เช่น กากถั่วเหลืองใช้แทนปลาป่น (แต่ไม่เกิน 10 % ของปริมาณปลาป่น) และ
ปลายข้าวใช้แทนข้าวโพดได้

สำหรับในด้านความสัมพันธ์กับผู้จำหน่ายวัตถุดิบนั้นหากเป็นวัตถุดิบในประเทศบริษัทใช้การติดต่อทำธุรกิจร่วมกันมาตั้งแต่บริษัทเริ่มดำเนินการผลิต
โดยบริษัทจะจัดซื้อกับบริษัทที่เสนอราคาต่ำที่สุดหรือราคาที่เหมาะสมเมื่อเปรียบเทียบกับราคาตลาดโดยรวม
สำหรับวัตถุดิบจากต่างประเทศจะมีการทำสัญญาซื้อล่วงหน้าประมาณ 3 เดือนและเป็นคราว ๆ ไป
โดยอาจได้รับผลกระทบบ้างหากสั่งซื้อในช่วงมรสุมซึ่งจะทำให้สินค้ามาถึงล่าช้า
แต่บริษัทได้ทำการป้องกันโดยการจัดเก็บวัตถุดิบไว้ในคลังมากกว่าปกติในช่วงดังกล่าว

วัตถุดิบอาหารสัตว์น้ำของบริษัทมีสัดส่วนการซื้อภายในประเทศต่อต่างประเทศเป็น 96:4
โดยมีวัตถุดิบหลักๆที่สำคัญในการผลิตอาหารสัตว์ ได้แก่

1.  ปลาป่นเป็นแหล่งโปรตีนสำคัญในการผลิตอาหารสัตว์เป็นส่วนผสมมาจากปลาเป็ด
    เศษปลาเล็กปลาน้อยหรือหัวปลาที่เหลือจากโรงงานทำปลากระป๋อง
    ปลาป่นที่ผลิตได้จะมีคุณภาพหลากหลายดังนั้นในการซื้อขายปลาป่นจึงมีการแบ่งเกรดตามเปอร์เซนต์โปรตีนในปลาป่น
    บริษัทมีการใช้ทั้งปลาป่นทั้งในประเทศและนำเข้าจากต่างประเทศในการผลิตอาหารสัตว์น้ำ

2.  แป้งสาลีผลิตมาจากเม็ดข้าวสาลีและทำการผ่านขบวนการผลิตตามขั้นตอนจนได้เป็นแป้งสาลีที่มีคุณสมบัติตามความต้องการของผู้ใช้

3.  กากถั่วเหลืองเป็นวัตถุดิบที่มีผลพลอยได้จากโรงงานสกัดน้ำมันถั่วเหลือง

4.  ข้าวโพดนับเป็นพืชอาหารที่มีความสำคัญต่ออุตสาหกรรมเลี้ยงสัตว์เป็นอย่างมากเนื่องจากให้พลังงานสูง
    ปริมาณการผลิตของข้าวโพดจะขึ้นอยู่กับดินฟ้าอากาศ

5.  ตับปลาหมึกเป็นวัตถุดิบที่ต้องนำเข้าจากต่างประเทศ